‘Skuif Paul Kruger-standbeeld’ geëis ná petrolbomaanvalSkermskoot uit die video. Die Orania Beweging sê die jongste voorval Woensdagmiddag op Kerkplein in Pretoria waar ŉ petrolbom na die standbeeld van Paul Kruger geslinger is, is ŉ bewys dat die plein nie ŉ veilige hawe vir die standbeeld bied nie. Maroela Media het Woensdag berig ŉ petrolbom is na die standbeeld geslinger te midde van ŉ EFF-optog in die middestad om onder meer te eis dat pres. Jacob Zuma uit sy amp verwyder moet word. Beeldmateriaal is geneem wat wys hoe die heining om die standbeeld geskud word, waarna ŉ petrolbom na die voete van die standbeeld gegooi word. Die vlamme brand ná sowat 30 sekondes self uit. Kyk die video hier. Brandweerwaens van die Tshwane-nooddienste is nooit na die plein ontbied nie en die Tshwane-metropolisie het nog nie bevestig of daar skade aan die standbeeld aangerig is nie. “Die standbeeld is reeds omring deur heinings nadat dit by minstens twee vorige geleenthede met verf geskend is,” het James Kemp, ŉ woordvoerder van die Orania Beweging in die Noord-Kaap, ná die voorval gesê. “Dit is duidelik dat die standbeeld veiliger sal wees indien dit in Orania bewaar word. Oor die afgelope 25 jaar het verskeie borsbeelde en monumente ŉ veilige hawe in Orania gevind nadat dit elders onwelkom geraak het.” Kemp het egter ook daarop gewys dat standbeelde en monumente wat steeds veilig bewaar word waar hulle tans is, nie verskuif moet word nie. “Daar is verskeie gemeenskappe wat doeltreffend daarin slaag om hul erfenis te bewaar. Ongelukkig is die standbeeld van Paul Kruger baie kwesbaar waar dit nou staan en word daar tans met ons erfenis gedobbel deur dit daar te laat.” Intussen het die VF Plus gesê die EFF as politieke party moet instaan vir al die skade wat Woensdag aan besighede in die middestad en aan die standbeeld aangerig is. Dr. Pieter Mulder, leier van die VF Plus, het gesê daar kan geen twyfel wees nie dat dit EFF-lede was wat die skade aangerig het. “Daar is genoeg video-materiaal en ooggetuies om dit te bevestig. Waar organisasies voorheen weggekom het deur onbekende individue die skuld te gee vir skade wat aangerig is, is dit hier nie die geval nie,” het Mulder gesê.